S T A N O V Y

AKCIOVEJ SPOLOČNOSTI

**I. ČASŤ**

**ZÁKLADNÉ USTANOVENIA**

**Čl. I**

**OBCHODNÉ MENO A SÍDLO SPOLOČNOSTI**

1.) Obchodné meno akciovej spoločnosti : **POLIANKY Business Center a.s .**

2.) Sídlo spoločnosti: **Polianky 5, 841 01 Bratislava**

3.) Spoločnosť je založená na dobu neurčitú

**Čl. II**

**PREDMET PODNIKANIA**

Predmet podnikania spoločnosti :

**1.) prípravné práce pre stavbu**

**2.) inžinierska činnosť v investičnej výstavbe**

**3.) kúpa tovaru za účelom ďalšieho predaja (obchodovať s tovarom, na ktorý sa vyžaduje osobitné povolenie, možno len s tým povolením)**

**4.) prenajímanie nebytových priestorov bez poskytovania iných ako základných služieb**

Predmet podnikania podľa bodu 4.) vykonáva spoločnosť výlučne v objekte s korešpondenčnou adresou Polianky 5, 841 01 Bratislava - Dúbravka, ktorý vlastní.

**II. ČASŤ**

**ZÁKLADNÉ IMANIE**

**Čl. III.**

**ZÁKLADNÉ IMANIE SPOLOČNOSTI**

1.) Základné imanie spoločnosti je 548164,378366 EUR

2.) Základné imanie spoločnosti ku dňu jej vzniku bolo vytvorené vkladom zakladateľa uvedeným v zakladateľskej listine.

3.) Základné imanie je rozdelené na 16514 akcií na doručiteľa, pričom menovitá hodnota jednej akcie na doručiteľa je 33,193919 EUR.

4.) Rozhodnutie valného zhromaždenia o zvýšení alebo znížení základného imania musí mať formu notárskej zápisnice.

**Čl. IV.**

**ZVÝŠENIE ZÁKLADNÉHO IMANIA**

1.) O zvýšení základného imania spoločnosti rozhoduje valné zhromaždenie dvojtretinovou väčšinou hlasov prítomných akcionárov.

2.) Zvýšenie základného imania môže byť vykonané upísaním nových akcií alebo zvýšením základného imania z vlastného imania spoločnosti prevyšujúceho základné imanie.

3.) V prípade upisovania nových akcií pri zvýšení základného imania majú doterajší akcionári predkupné právo na upisovanie akcií na zvýšenie základného imania, a to v pomere, v akom sa ich akcie podieľajú na doterajšom základnom imaní.

4.) Predstavenstvo je oprávnené zvýšiť základné imanie z vlastného imania najviac o jednu tretinu doterajšej výšky základného imania. Zvýšenie sa vykoná vydaním nových akcií a ich bezplatným rozdelením medzi akcionárov podľa podielu ich účasti na doterajšom základnom imaní.

5.) Vykonanie úkonov spojených so zvýšením základného imania spoločnosti prislúcha predstavenstvu, ktoré sa riadi príslušnými ustanoveniami § 202 až § 210 Obchodného zákonníka a príslušnými záväznými predpismi o cenných papieroch.

6.) Majitelia novo vydaných akcií majú právo na dividendu zo zisku dosiahnutého spoločnosťou v roku, v ktorom došlo k zvýšeniu základného imania spoločnosti do obchodného registra len v tom prípade, ak sa to stalo nazáklade návrhu na zápis, ktorý bol podaný najneskôr do 30.06. toho roku.

**Čl. V.**

**ZNÍŽENIE ZÁKLADNÉHO IMANIA**

1.) O znížení základného imania spoločnosti rozhoduje valné zhromaždenie dvojtretinovou väčšinou hlasov prítomných akcionárov, ak tieto stanovy neurčujú inak.

2.) Zníženie základného imania sa vykoná znížením menovitej hodnoty akcií alebo vzatím časti akcií z obehu.

3.) Vykonanie úkonov spojených so znížením základného imania spoločnosti prislúcha predstavenstvu, ktoré sa riadi príslušnými ustanoveniami § 211 až § 216 Obchodného zákonníka a príslušnými záväznými predpismi o cenných papieroch.

**III. ČASŤ**

**CENNÉ PAPIERE VYDANÉ SPOLOČNOSŤOU**

**Čl. VI.**

**AKCIE**

1.) Valné zhromaždenie môže rozhodnúť o vydaní viacerých foriem akcií. Súčet menovitých hodnôt vydaných akcií sa musí rovnať základnému imaniu spoločnosti.

**IV. ČASŤ**

**AKCIONÁRI**

**Čl. VII.**

**PRÁVA A POVINNOSTI AKCIONÁROV**

1.) Práva a povinnosti akcionára ustanovujú právne predpisy a tieto stanovy. Akcionárom spoločnosti môže byť právnická alebo fyzická osoba.

2.) Vlastníctvo akcií zakladá právo akcionárov zúčastňovať sa na riadení spoločnosti. Toto právo uplatňujú zásadne na valnom zhromaždení, pričom musia rešpektovať organizačné opatrenia platné pre konanie valného zhromaždenia. Na valnom zhromaždení môže akcionár požadovať vysvetlenia, podávať návrhy k prerokovávanému programu a hlasovať.

3.) Akcionár môže vykonávať svoje práva na valnom zhromaždení prostredníctvom tretej osoby - splnomocnenca. Splnomocnenec musí byť k účasti na valnom zhromaždení splnomocnený písomným splnomocnením, s úradne overeným podpisom akcionára. U rodinných príslušníkov v priamom rade postačí podpis bez overenia. Splnomocnencom môže byť aj osoba, zvolená za predsedu valného zhromaždenia. Ak sa akcionár, ktorý vydal splnomocnenie zúčastní valného zhromaždenia, jeho splnomocnenie sa stane bezpredmetným.

4.) Hlasovacie právo patriace akcionárovi sa riadi menovitou hodnotou jeho akcií, pričom na každých 33,193919 EUR pripadá 1 hlas.

5.) Akcionár má právo na podiel zo zisku spoločnosti (dividendu), ktorý valné zhromaždenie určilo na rozdelenie. Akcionár nie je povinný vrátiť spoločnosti dividendu prijatú dobromyseľne.

6.) Akcionár po dobu trvania spoločnosti, ani v prípade jej zrušenia, nie je oprávnený požadovať vrátenie svojich majetkových vkladov, ale má nárok na dividendu, ktorú určilo valné zhromaždenie k rozdeleniu a podiel na likvidačnom zostatku v prípade likvidácie spoločnosti.

**V. ČASŤ**

**ORGÁNY SPOLOČNOSTI**

**Čl. VIII.**

**ORGÁNY SPOLOČNOSTI**

Orgánmi spoločnosti sú

a) valné zhromaždenie

b) predstavenstvo

c) dozorná rada.

**Čl. IX**

**VALNÉ ZHROMAŽDENIE**

1.) Valné zhromaždenie je najvyšším orgánom spoločnosti. Do jeho pôsobnosti patrí :

a) zmena stanov

b) rozhodnutie o zvýšení a znížení základného imania

c) rozhodnutie o zmene obchodného mena spoločnosti

d) rozhodnutie o zmene statusu spoločnosti

e) rozhodnutie o zrušení spoločnosti

f) voľba a odvolanie členov predstavenstva

g) voľba a odvolanie členov dozornej rady spoločnosti

h) schválenie ročnej účtovnej závierky a výročnej správy, rozhodnutie o rozdelení zisku, vrátane určenia výšky tantiém a dividend

i) rozhodnutie o ďalších otázkach, ktoré tieto stanovy a právne predpisy zverujú do pôsobnosti valného zhromaždenia.

2.) Valné zhromaždenie sa skladá zo všetkých na ňom prítomných akcionárov. Rokovania valného zhromaždenia sa zúčastňujú členovia predstavenstva a dozornej rady.

3.) Predstavenstvo je povinné zvolať riadne valné zhromaždenie v lehote do 30.10. bežného roka. Ročná účtovná závierka bude odovzdaná do Registra účtovných závierok v zmysle ustanovení platného Zákona o účtovníctve.

4.) Ak to vyžadujú záujmy spoločnosti a v prípadoch ustanovených právnym predpisom, možno zvolať mimoriadne valné zhromaždenie. Mimoriadne valné zhromaždenie zvolá predstavenstvo najmä vtedy, ak

a) sa na tom uznesie predchádzajúce valné zhromaždenie

b) požiadajú o to akcionári, ktorí majú akcie, ktorých menovitá hodnota predstavuje aspoň 5 % základného imania, doporučeným listom s uvedením dôvodu a účelu

c) spoločnosť utrpela stratu vo výške 1/3 základného imania

d) spoločnosť je prvotne platobne neschopná viac ako tri mesiace.

5.) V prípade zvolania mimoriadneho valného zhromaždenia podľa bodu 4), písm. b/ tohto článku, predstavenstvo zvolá valné zhromaždenie tak, aby sa konalo najneskôr do 40 dní od doručenia žiadosti o jeho zvolanie.

**Čl. X**

**ORGANIZAČNÉ ZABEZPEČENIE VALNÉHO ZHROMAŽDENIA**

1.) Priebeh valného zhromaždenia organizačne zabezpečuje predstavenstvo.

2.) Ak valné zhromaždenie nie je spôsobilé uznášania sa, zvolá predstavenstvo náhradné valné zhromaždenie s nezmeneným programom do 3 týždňov odo dňa pôvodne zvolaného valného zhromaždenia.

3.) Valné zhromaždenie sa spravidla koná v sídle spoločnosti.

4.) Valné zhromaždenie zvolí svojho predsedu, zapisovateľa, dvoch overovateľov zápisnice a

osoby poverené sčítaním hlasov. Do zvolenia predsedu valného zhromaždenia poverí predstavenstvo jeho vedením svojho člena.

5.) Zápisnica z valného zhromaždenia musí obsahovať

a) obchodné meno a sídlo spoločnosti

b) miesto a čas konania valného zhromaždenia

c) meno predsedu valného zhromaždenia, zapisovateľa, overovateľa zápisnice a osobu poverenú sčítaním hlasov

d) opis prerokovania jednotlivých bodov programu valného zhromaždenia

e) rozhodnutie valného zhromaždenia s uvedením výsledku hlasovania, pri každom bode programu valného zhromaždenia

6.) Predstavenstvo zabezpečí vyhotovenie zápisnice z valného zhromaždenia do 15 dní od jeho konania. Zápisnicu podpisuje zapisovateľ, predseda valného zhromaždenia a zvolený overovateľ. Zápisnicu alebo jej časť, na písomné vyžiadanie akcionára, mu doručí spoločnosť do 30 kalendárnych dní od konania valného zhromaždenia. V prípade, že sa podľa týchto stanov vyžaduje notárska zápisnica, predstavenstvo je povinné zabezpečiť zosúladenie obsahu zápisnice podľa bodu 5.) tohto článku s notárskou zápisnicou. Zápisnice zo všetkých valných zhromaždení musia byť archivované v spoločnosti počas jej existencie.

**Čl. XI**

**ROZHODOVANIE VALNÉHO ZHROMAŽDENIA**

1.) Valné zhromaždenie rozhoduje hlasovaním na výzvu predsedu valného zhromaždenia. Ak

je podaných viac návrhov, rozhoduje o poradí, v ktorom sa bude o nich hlasovať predseda valného zhromaždenia. O spôsobe hlasovania informuje predseda valného zhromaždenia pred každým hlasovaním. Výsledok hlasovania oznamujeosoba poverená sčítaním hlasov predsedovi valného zhromaždenia a zapisovateľovi.

2.) Valné zhromaždenie je spôsobilé uznášania sa, ak prítomní akcionári majú akcie s menovitou hodnotou predstavujúcou viac než 30% základného imania spoločnosti. Náhradné valné zhromaždenie je spôsobilé uznášania sa aj keď nie je splnená uvedená podmienka.

3.) Počet hlasov akcionára je daný menovitou hodnotou jeho akcií podľa bodu 4), čl. VII. týchto stanov spoločnosti.

4.) Rozhodnutie o zmene stanov, zvýšení alebo znížení základného imania, o zrušení spoločnosti, vyžaduje dvojtretinovú väčšinu prítomných hlasov, v ostatných záležitostiach rozhoduje valné zhromaždenie väčšinou prítomných hlasov.

**Čl. XII**

**PREDSTAVENSTVO**

1.) Predstavenstvo je štatutárnym orgánom spoločnosti. Je oprávnené konať v mene spoločnosti vo všetkých veciach a zastupuje spoločnosť voči tretím osobám, pred súdom a pred inými orgánmi. Predstavenstvo riadi činnosť spoločnosti a rozhoduje o všetkých záležitostiach spoločnosti, pokiaľ nie sú právnymi predpismi a týmito stanovami vyhradené do pôsobnosti iných orgánov spoločnosti, najmä

a) vykonáva obchodné vedenie spoločnosti

b) zvoláva valné zhromaždenie

c) vykonáva uznesenia valného zhromaždenia

d) rozhoduje o použití rezervného fondu

e) vedie zoznam akcionárov

f) predkladá valnému zhromaždeniu na schválenie všetky materiály, o ktorých valné zhromaždenie rozhoduje

g) udeľuje prokúry, vymenováva a odvoláva prokuristu

h) informuje valné zhromaždenie o podnikateľskej činnosti a o stave majetku spoločnosti za predchádzajúci rok a o podnikateľských zámeroch

2.) Predstavenstvo spoločnosti má troch členov.

3.) Členov predstavenstva volí a odvoláva valné zhromaždenie. Funkčné obdobie členov predstavenstva je štyri roky, s výnimkou podľa bodov 4) a 5) tohto článku, funkčné obdobie končí až voľbou nových členov predstavenstva.

4.) Predstavenstvo, ktorého počet neklesol pod polovicu, môže kooptovať náhradných členov do nasledujúceho zasadnutia valného zhromaždenia. Nasledujúce valné zhromaždenie kooptovaných členov predstavenstva potvrdí alebo zvolí nových.

5.) Člen predstavenstva sa môže vzdať svojej funkcie. Vzdanie sa funkcie účinné odo dňa prvého zasadnutia valného zhromaždenia; ak sa člen predstavenstva vzdá svojej funkcie na zasadnutí valného zhromaždenia, je vzdanie sa funkcie účinné okamžite. Ak nedošlo k vzdaniu sa funkcie na zasadnutí valného zhromaždenia, vzdanie sa funkcie musí byť písomné a listina s týmto obsahom musí byť vlastnoručne podpísaná v prítomnosti notára alebo ním povereného zamestnanca. Ak valného zhromaždenia nezasadne ani do troch mesiacov od doručenia vzdania sa funkcie, je vzdanie sa funkcie účinné od prvého dňa nasledujúceho po uplynutí tejto lehoty. Ak spoločnosti hrozí vznik škody, je člen predstavenstva, ktorý sa vzdal funkcie, bol odvolaný alebo inak sa skončil výkon jeho funkcie, povinný upozorniť spoločnosť, aké opatrenia treba urobiť na jej odvrátenie.

6.)Orgán, ktorý volí členov predstavenstva, určí zároveň ktorý z členov predstavenstva je predsedom predstavenstva (bod 2. § 194 OZ).

7.) Termín rokovanie predstavenstva určí a vedie predseda alebo ním poverený člen predstavenstva podľa potreby najmenej raz za polroka. Termín rokovania sa určí písomnou pozvánkou, doručenou elektronickou poštou najmenej 7 dní vopred. V pozvánke musí byť uvedený dátum, čas, miesto a program rokovania.

9.) Rozhodnutie predstavenstva je prijaté, ak zaň hlasovala viac ako polovica všetkých členov predstavenstva. Rozhodnutie predstavenstva môže byť v prípadoch, ktoré nestrpia odklad, nahradené písomným prehlásením všetkých členov predstavenstva, že s navrhovaným opatrením súhlasia.

10.)Z rokovania predstavenstva sa vyhotovuje zvukový záznam a jeho anotácia, ktorá musí obsahovať všetky zásadné skutočnosti z rokovania, vrátane výsledkov hlasovania a presného znenia všetkých rozhodnutí. Notácia zápisnice musí byť doručená každému členovi predstavenstva. Zápisnica musí obsahovať aj všetky rozhodnutia prijaté písomným prehlásením všetkých členov predstavenstva v čase od predchádzajúceho rokovania predstavenstva.

12.)Náklady spojené s činnosťou predstavenstva uhrádza spoločnosť.

**ČL. XIII**

**DOZORNÁ RADA**

1.) Dozorná rada je kontrolným orgánom spoločnosti. Dohliada na výkon pôsobnosti predstavenstva a uskutočňovanie podnikateľskej činnosti spoločnosti.

2.) Člen dozornej rady nesmie byť zároveň členom predstavenstva.

3.) Dozorná rada je oprávnená kedykoľvek nahliadať do účtovných dokladov, spisov a záznamov týkajúcich sa činnosti spoločnosti a zisťovať stav spoločnosti.

4.) Dozorná rada je povinná preskúmať ročnú účtovnú závierku a návrh na rozdelenie zisku a

podať o výsledku preskúmania správu valnému zhromaždeniu.

5.) Dozorná rada má troch členov.

6.) Predsedu dozornej rady volia a odvolávajú členovia dozornej rady.

7.) Termín rokovania dozornej rady určí a vedie predseda, alebo ním poverený člen dozornej

rady podľa potreby, najmenej raz za polrok. Rozhodnutie dozornej rady je prijaté, ak

zaň hlasovali najmenej dvaja členovia.

8.) Člen dozornej rady sa môže vzdať svojej funkcie. Vzdanie sa funkcie účinné odo dňa prvého zasadnutia valného zhromaždenia; ak sa člen dozornej rady vzdá svojej funkcie na zasadnutí valného zhromaždenia, je vzdanie sa funkcie účinné okamžite. Ak nedošlo k vzdaniu sa funkcie na zasadnutí valného zhromaždenia, vzdanie sa funkcie musí byť písomné a listina s týmto obsahom musí byť vlastnoručne podpísaná v prítomnosti notára alebo ním povereného zamestnanca. Ak valného zhromaždenia nezasadne ani do troch mesiacov od doručenia vzdania sa funkcie, je vzdanie sa funkcie účinné od prvého dňa nasledujúceho po uplynutí tejto lehoty. Ak spoločnosti hrozí vznik škody, je člen dozornej rady, ktorý sa vzdal funkcie, bol odvolaný alebo inak sa skončil výkon jeho funkcie, povinný upozorniť spoločnosť, aké opatrenia treba urobiť na jej odvrátenie.

9.) Náklady spojené s výkonom dozornej rady uhrádza spoločnosť.

**Čl. XIV**

**ZÁKAZ KONKURENCIE**

Pokiaľ zo stanov nevyplýva niečo iné, člen predstavenstva nesmie:

a) vo vlastnom mene alebo na vlastný účet uzavierať obchody, ktoré súvisia s podnikateľskou činnosťou spoločnosti.

b) sprostredkúvať pre iné osoby obchody spoločnosti.

c) zúčastňovať sa na podnikaní inej spoločnosti ako spoločník s neobmedzeným ručením.

d) vykonávať činnosť ako štatutárny orgán alebo člen štatutárneho alebo iného orgánu inej právnickej osoby s podobným predmetom podnikania, ibaže ide o spoločnosť, na ktorej podnikaní sa zúčastňuje spoločnosť, ktorej štatutárneho orgánu je členom.

**VI. ČASŤ**

**DOPĹŇANIE A ZMENA STANOV**

**Čl. XV.**

**DOPLŇANIE A ZMENA STANOV**

1.) Stručný obsah navrhovaných doplnkov a zmien stanov musí byť uvedený v pozvánke na rokovanie valného zhromaždenia, ich úplné znenie musí byť k dispozícii v sídle spoločnosti.

2.) Ak sa doplnením alebo zmenou stanov zmenia skutočnosti zapísané v obchodnom registri, je predstavenstvo povinné bez zbytočného odkladu podať návrh na zápis zmien do obchodného registra.

**VII. ČASŤ**

**HOSPODÁRENIE SPOLOČNOSTI**

**Čl. XVI.**

**TVORBA A POUŽITIE REZERVNÉHO FONDU**

1.) Rezervný fond spoločnosti slúži na krytie strát alebo na opatrenia, ktoré majú prekonať nepriaznivý priebeh hospodárenia spoločnosti. Tento fond sa dopĺňa ročne o 10% z použiteľného zisku až do výšky 20% základného imania.

**Čl. XVII**

**VYTVÁRANIE ĎALŠÍCH FONDOV**

1.) Spoločnosť môže vytvárať v súlade s právnymi predpismi a vnútornými pravidlami i ďalšie fondy a prispievať do nich zo svojho použiteľného zisku sumou, ktorej definitívna výška podlieha schváleniu valným zhromaždením. Použitie týchto fondov určuje predstavenstvo.

**VIII. ČASŤ**

**VŠEOBECNÉ USTANOVENIA**

**Čl. XVIII.**

**PODPISOVANIE ZA SPOLOČNOSŤ**

1.) Vo všetkých veciach zaväzujúcich spoločnosť, sú oprávnení podpisovať všetci členovia predstavenstva. Za spoločnosť podpisujú vždy dvaja členovia.

**Čl. XIX**

**UVEREJŇOVANIE SKUTOČNOSTI USTANOVENÝCH PRÁVNYMI**

**PREDPISMI A  S TANOVAMI**

Oznámenia určené verejnosti a skutočnosti ustanovené právnymi predpismi a týmito stanovami sa zverejňujú postupom určeným platnými právnymi predpismi.

**Čl. XX.**

**ZRUŠENIE A ZÁNIK SPOLOČNOSTI**

1.) O zrušení spoločnosti rozhoduje Valné zhromaždenie. Zrušenie spoločnosti sa môže vykonať likvidáciou alebo bez likvidácie.

2.) Pre zrušenie a zánik platí ustanovenie § 68 Obchodného zákonníka.

3.) Spoločnosť zaniká ku dňu výmazu z obchodného registra.

**Čl. XXI.**

**ZÁVEREČNÉ USTANOVENIA**

1.) V prípade ak následné nové znenie Obchodného zákonníka určí zmeny oproti týmto stanovám, zmena stanov bude vykonaná na nasledujúcom valnom zhromaždení spoločnosti. Takéto zmeny stanov v období od platnosti novely Obchodného zákonníka do konania valného zhromaždenia budú pre spoločnosť právoplatné v novom znení.

2.) Postup podľa bodu 1.) sa použije aj pre tie vzťahy, ktoré nie sú týmito stanovami upravené.

3.) Zrušujú sa stanovy platné od 14.05.2010.

4.) Tieto stanovy boli schválené na Valnom zhromaždení a nadobúdajú účinnosť dňom 08.11.2016

člen predstavenstva predseda predstavenstva